Omnibus fidelibus sub christiano jugo viventibus notificamus quod Ulricus, filius Bernardi de Baisie, et Dampnus, soror ejus, uxor Martini Flochet, ob remedium animarum suarum omniumque antecessorum suorum, dederunt Deo et sancte Marie de Firmitate et fratribus ibi in perpetuo Deo famulantibus quicquid habebant in mulnario quod est sub mulnario predictorum fratrum de Firmitate, quod etiam vocatur mulnarium dun Perrun, in manu domni Bartholomei abbatis ejusdem loci Firmitatis. Hujus rei testes: Willelmus de Branciun, Petrus de Jardana, Jocerannus de la Sala, Maigrez, prepositus Olchisiaci, Bonez, filius predicti Magret.